ಒಟ್ಟಿಗೆ ಕಾಣಿಸುತ್ತೆ, ಒಟ್ಟಿಗೆ ಮಲಗುತ್ತೆ- ಕಪ್ಪೆಯ ಜೊತೆಗೆ ಹಾವಿನ ಗೆಳೆತನ – ವಿಡಿಯೋ ನೋಡಿ

ಕಾರವಾರ: ಹಾವಿಗೆ ಕಪ್ಪೆ ಆಹಾರ, ಕಪ್ಪೆಯನ್ನು ಹಾವು ನುಂಗುವುದು ನೈಸರ್ಗಿಕ. ಕೆಲವು ಕಡೆ ಕಪ್ಪೆ ಕೂಡ ಹಾವನ್ನು ನುಂಗಿದ ಘಟನೆಗಳು ಕೂಡ ನಡೆದಿದೆ. ಆದರೆ ಹಾವು ಮತ್ತು ಕಪ್ಪೆ ಒಟ್ಟಿಗೆ ಜೀವನ ನಡೆಸುತ್ತೆ ಎಂದರೆ ನೀವು ನಂಬುವುದು ಕಷ್ಟ. ಆದರೆ ನೀವು ಈಗ ನಂಬಲೇಬೇಕು.

ಕಾರವಾರದಲ್ಲಿ ಕಪ್ಪೆಯೊಂದು ಹಾವಿನ ಜೊತೆ ಜೀವನ ನಡೆಸುತ್ತಿದೆ. ಕಪ್ಪೆಯ ಜೊತೆ ಬಾವಿಯಲ್ಲಿ ಈಜುತ್ತಾ ಅದರೊಂದಿಗೆ ಕುಳಿತಿರೋದನ್ನು ನೋಡಿದ್ರೆ ಈ ಕಪ್ಪೆಯನ್ನು ಹಾವು ನುಂಗಲು ಸಿದ್ಧತೆ ನಡೆಸಿದ್ಯಾ ಎಂದು ನಿಮಗೆ ಅನುಮಾನ ಹುಟ್ಟಬಹುದು. ಆದ್ರೆ ಈ ಹಾವು ಕಪ್ಪೆ ಜೊತೆ ಗೆಳೆತನ ಬೆಳೆಸಿದೆ.

ನಗರದ ಕೆ.ಹೆಚ್.ಬಿ ಕಾಲೋನಿಯ ಚಾರ್ಟೆಡ್ ಅಕೌಂಟೆಂಟ್ ಆಗಿರೋ ಗಣಪತಿ ಹೆಗಡೆ ಎಂಬವರ ಮನೆಯ ಬಾವಿಯಲ್ಲಿ ಈ ವಿಸ್ಮಯ ಕಂಡು ಬಂದಿದೆ. ಕಳೆದ ಒಂದು ತಿಂಗಳುಗಳಿಂದ ಈ ಕಪ್ಪೆ ಹಾಗೂ ಕೆರೆಹಾವು(ನೀರ್ ಹಾವು)ಒಟ್ಟಿಗೇ ಇವೆ. ಮನೆಯ ಮಾಲೀಕ ಬಾವಿಯ ಪಂಪಸೆಟ್ ರಿಪೇರಿ ಮಾಡಿಸುವಾಗ ಈ ಹಾವು ಕಪ್ಪೆ ಒಟ್ಟಿಗೆ ಇರೋದು ಪತ್ತೆಯಾಗಿದೆ.

ಮೊದಲು ಇದನ್ನು ತಿನ್ನಬಹುದು ಎಂದು ಎಲ್ಲರೂ ಊಹಿಸಿದ್ರು, ಆದ್ರೆ ಹಾವು ಕಪ್ಪೆಜೊತೆ ಸದಾ ಇರುವುದನ್ನು ಮನೆಯ ಮಾಲೀಕರು ಗಮನಿಸಿದ್ರು. ಇನ್ನು ಹಾವು ಆಹಾರ ಹುಡುಕಲು ಬಾವಿಯ ಒಳಗೆ ಓಡಾಡಿದ್ರೆ ಕಪ್ಪೆ ಬಾವಿಯಲ್ಲಿ ಚಿಕ್ಕ ಪುಟ್ಟ ಹುಳಗಳನ್ನು ತಿಂದು ಬದುಕುತ್ತಿದೆ.

ವಿಶ್ರಾಂತಿ ಪಡೆಯಬೇಕೆಂದಾಗ ಬಾವಿಯ ಚಿಕ್ಕ ಕಟ್ಟೆಯ ಮೇಲೆ ಹಾವು ಮಲಗಿದ್ರೆ ಅದರ ಮೇಲೆ ಕಪ್ಪೆ ಮಲಗುತ್ತೆ. ಹೀಗೆ ಅನೋನ್ಯವಾಗಿ ಬದ್ದ ವೈರಿಗಳು ಜೊತೆಯಾಗಿ ಜೀವನ ನಡೆಸುತಿದ್ದು ಪ್ರಕೃತಿಯ ವಿಸ್ಮಯಕ್ಕೆ ಸಾಕ್ಷಿಯಾಗಿದ್ದು ಎಲ್ಲರನ್ನೂ ಹುಬ್ಬೇರಿಸುವಂತೆ ಮಾಡಿದೆ.

https://www.youtube.com/watch?v=BPONcL3yRzc